Rijeka, 4. srpnja 2020.g.

**OBJAVA ZA MEDIJE**

**GRAĐANI UŽIVALI U GRADU MEĐU OBLACIMA**

U organizaciji **Sekcije mladih Društva arhitekata Rijeke i DeltaLaba, u subotu, 4. srpnja, nastavljen je projekt 'Grad među oblacima - Terase nebodera na Kozali'** koji se provodi u sklopu programskog pravca **Slatko i slano, Rijeke 2020 – Europske prijestolnice kulture.**

Na vrhu nebodera na **Kozali**, na adresi Ante Kovačića 6 ujutro se u dva navrata, za unaprijed prijavljene zainteresirane građane te za zainteresirane predstavnike zgrada i mjesnih odbora, održalo **razgledavanje krovnih terasa uz vodstvo izložbom i prezentaciju projekta Neboderi: Grad među oblacima**. Radi se o projektu riječke Sekcije, koji je nastao 2017. na Rastočinama, a ove se godine širi na krovove stambenih tornjeva Kozale.

Cilj događanja je **podijeliti dosad prikupljena znanja i prezentirati moguće scenarije korištenja krovova** jer, primjerice, **krovovi nebodera mogu postati vrtovi za začinsko bilje, prostori za rođendanska slavlja ili pak mjesta za književne večeri i druge kulturne sadržaje**. Novoformirani prostori ponajprije su namijenjeni novom obliku suživota svih stanara nebodera, ali se u posebnim terminima mogu otvarati i za zainteresiranu javnost kako bi građanima i građankama Rijeke omogućili posve nov pogled na njihov grad – pogled na grad među oblacima. **Tako će se u narednim tjednima organizirati još ovakvih obilazaka za zainteresirane građane.**

Naime, neboderi su snažan dio riječke urbanosti, oni su gradske ikone o kojima znamo malo. Neizbježni su, a često zanemareni. Projektu je cilj doprinijeti kvalitetnijem životu u neboderima uz upoznavanje javnosti s temom njihove gradnje i problematikom koju nose. Pritom kroz projekt se pokušava odgovoriti na pitanja poput: zašto su neboderi nastali, kako se danas u njima stanuje te na koje načine možemo podići kvalitetu života u neboderima.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42